אנדרטת חיל העבודה בקייפטאון

אנדרטת חיל העבודה בקייפטאון (באנגלית: Cape Town Labour Corps Memorial) ניצבת בעיר קייפטאון שבדרום אפריקה. היא מנציחה את שמותיהם של 1,772 אנשי חיל העבודה של דרום אפריקה, שמתו במהלך מלחמת העולם הראשונה ביבשת אפריקה, באוקיינוס ההודי ובאוקיינוס האטלנטי הדרומי ומקום קבורתם איננו ידוע. רקע חיל העבודה של דרום אפריקה היה כוח אזרחי, שגויס במלחמת העולם הראשונה לשם ביצוע עבודות צבאיות שאינן לחימה. בחיל שירתו כמיליון דרום אפריקאים שחורים, שגויסו ברחבי המדינה ופעלו בתמיכה בפעולות הצבא הבריטי וכוחות אימפריאליים אחרים בזירות הקרב השונות במסגרת מסע המלחמה במזרח אפריקה. הם עסקו במשימות לוגיסטיות, הובילו מזון ותחמושת, סללו ותיחזקו דרכים ומסילות ברזל ובנו ביצורים. רבים מהמשרתים היו מתנדבים, אבל אחרים התגייסו לחיל בעקבות לחץ שהופעל עליהם על ידי מנהיגים מקומיים בקהילותיהם, שנדרשו לכך על ידי השלטון. תנאי השירות שלהם היו קשים ורבים מתו, ממחלות כמו מלריה, דיזנטריה, שחפת ודלקת ריאות, וגם כתוצאה מתאונות שנגרמו עקב העבודה הקשה והמסוכנת. מקצת אנשי החיל נשלחו לזירת המלחמה באירופה, ואלו מביניהם שמתו או נספו הונצחו באותה זירה. האנדרטה הוקמה על ידי ועדת חבר העמים לקברי מלחמה. היא האנדרטה הראשונה שקמה במסגרת תוכנית של הוועדה, המיועדת לתקן עוולות של אי-שוויון בהנצחה של קבוצות שונות בשתי מלחמות העולם. החללים הנזכרים באנדרטה לא הונצחו בשמותיהם עד להקמתה, והם נחשפו לאחר תהליך מחקר ממושך. האנדרטה האנדרטה הוקמה במרכז קייפטאון, בגן הזיכרון לקרב יער דלוויל, השוכן בעצמו בתוך גן החברה (Company’s Garden) בעיר. לצורך תכנון האנדרטה נערכה תחרות אדריכלית לאומית, שבה זכה משרד האדריכלים דין ג'יי (Dean Jay) מהעיר דרבן. המשרד יצר אנדרטה המשתרעת על פני שטח מלבני, אשר שני שבילים מצטלבים עוברים בו. שטח האנדרטה נטוע דשא ונקבעו בו אנכית בבסיסים של אבן גרניט מקומית מוטות עץ אירוקו אפריקאיים בגובה של קומת אדם. על גבי כל אחד מהם חרות שמו של חלל, מספר השירות שלו ותאריך מותו. המוטות הנעוצים בקרקע ערוכים בשורות וכל אחד מהם ממוספר, באופן המאפשר את איתורו. המוטות מחולקים בין חמישה אזורים, המייצגים כל אחת משנות המלחמה, והם ניצבים במרווחים המאפשרים עמידה לידם. במרכז שטח האנדרטה נקבעה בגובה הקרקע כתובת בשפות קוסה, אפריקאנס ואנגלית, וזה לשונה: אנדרטה זו חולקת כבוד לאלו מרחבי דרום אפריקה אשר שירתו ומתו בחיל העבודה הצבאי 1914–1921 ומקום קבורתם לא נודע. כתובת נוספת באנדרטה היא: המורשת שלכם שמורה כאן. האנדרטה נחנכה ב-22 בינואר 2025 על ידי אן, הנסיכה המלכותית. שמות החללים המונצחים נרשמו בספר הזיכרון של האנדרטה, המופקד לעיון המבקרים במוזיאון איזיקו הדרום אפריקאי , השוכן בקרבת האנדרטה. קישורים חיצוניים עמוד האנדרטה, באתר ועדת חבר העמים לקברי מלחמה אודות האנדרטה סרטון אודות האנדרטה, בערוץ ועדת חבר העמים לקברי מלחמה באתר יוטיוב הערות שוליים